ธปท.เผยเงินดอลลาร์ไหลลงทุนไทยเพิ่ม
ธปท.เผยเงินเหรียญสหรัฐไหลเข้าลงทุนไทยเพิ่ม หนุนบาทแข็ง แนะนักลงทุนระวังความเสี่ยงจากค่าเงินผันผวนต่อไป
6 ก.พ. 2555

ธปท.เผยเงินเหรียญสหรัฐไหลเข้าลงทุนไทยเพิ่ม หนุนบาทแข็ง แนะนักลงทุนระวังความเสี่ยงจากค่าเงินผันผวนต่อไป 
นางผ่องเพ็ญ เรืองวีระยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า ค่าเงินบาทช่วงนี้ผันผวนเล็กน้อย ถึงจะปรับแข็งค่าขึ้นไปหลุด 31 บาทต่อเหรียญสหรัฐฯ ไปอยู่ระดับ 30.80 บาทต่อเหรียญสหรัฐ แต่ช่วงนี้ก็เริ่มปรับอ่อนค่าเล็กน้อยกลับมาอยู่ที่ระดับ 30.90 บาทต่อเหรียญสหรัฐ สะท้อนว่าถึงค่าเงินบาทจะแข็งค่าขึ้น แต่กลับมาอ่อนได้ เนื่องจากยังมีโอกาสที่จะเคลื่อนไหวได้ทั้ง 2 ทิศทาง 
“ช่วงนี้สหรัฐฯมีข่าวดี และยุโรปเองก็มีแนวทางแก้ปัญหาหนี้สาธารณะที่มีแนวโน้มดีขึ้น ทำให้เงินเหรียญสหรัฐฯกล้าไปลงทุนที่มีความเสี่ยง (Risk On) เลยมีเงินไหลเข้ามาลงทุนในไทยเพิ่มด้วย ส่งผลให้ค่าเงินบาทช่วงนี้ปรับแข็งค่าขึ้น” นางผ่องเพ็ญกล่าว
นางผ่องเพ็ญ กล่าวว่า การเคลื่อนไหวของค่าเงินบาทยังไม่แน่นอนว่าจะไปในทิศทางใด เพราะปีนี้เงินทุนต่างชาติเคลื่อนย้ายไหลเข้าออกเร็วขึ้น จึงต้องระวังความเสี่ยงจากค่าเงินบาทผันผวนอยู่ต่อไป โดยนักลงทุนต้องมีการป้องกันความเสี่ยงค่าเงิน และต้องจับตากรณีการแก้ไขปัญหาหนี้ของกรีซที่อาจจะมีผลต่อเงินทุนเคลื่อนย้ายด้วย